《忆李友叔皓三首 其一》
宋代·陈淳

君居郭之东，我馆亦东郭。君已素我心，我未一君目。

时初丙辰秋，一见洞轩腹。君即就我眠，我亦共君读。

历代故史编，皇家新典牍。我猎未暇精，君记抑何博。

寒灯窗窍红，明月庭阴绿。君举口不休，我听膝屡促。

忆从半载馀，丽泽情方熟。胡为一别后，终天诀遽作。

嗟嗟怀若人，重搅我心曲。

作者简介：陈淳(1159～1223)是中国南宋理学家。字安卿，亦称北溪先生。漳州龙溪(今福建漳州龙文人），今祠建漳州龙文洛滨社。朱熹晚年的得意门生，理学思想的重要继承者和阐发者。著作有《北溪全集》。